Vier beseer in brand by Pta-Oos-plakkerskamp(Foto: Guido Urlings, AfriForum) Tshwane-nooddienste het Sondagaand net voor middernag reageer op ŉ brand wat by die Plastic View- informele nedersetting in Woodlands, oos van Pretoria, uitgebreek het. Verskeie informele huise het gebrand en die vlamme was meer as 20 meter hoog toe brandbestryders by die toneel opgedaag het, sê Thabo Charles Mabaso, woordvoerder van die munisipaliteit, in ŉ verklaring. “Verskeie ontploffings, vermoedelik weens gassilinders, kon gehoor word tydens die brandbestrydingspogings tydens winderige toestande. “Brandbestryders het omstreeks 01:40 die brand onder beheer gebring en dit teen 03:30 geblus.” Minstens 400 huise het in ligte laaie gestaan by die informele nedersetting. “Die omvang van die skade word nog bepaal. Rampbestuur en beamptes van maatskaplike ontwikkeling is op die toneel besig met assessering. ŉ Plaaslike kerk bied skuiling aan sommige van die persone wat deur die brand geraak is.” Vier mense (identiteit nog nie bekend nie) is met ŉ privaat ambulansdiens na ŉ hospitaal geneem. Een persoon is in ŉ bedenklike toestand en die ander drie is stabiel. Die oorsaak van die brand word ondersoek.